РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/41-13

05. фебруар 2013. године

Б е о г р а д

З А П И С Н И К

13. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 31. ЈАНУАРА 2013. ГОДИНЕ

Седница је почела у 12, 05 часова.

Седницом је председавала Милица Дроњак, председница Одбора.

Седници су присуствовали чланови Одбора: Миланка Јевтовић Вукојичић, Александар Радојевић, Љиљана Лучић, Ранка Савић, Славица Савељић, Александар Пејчић, Мирослав Маркићевић, Саша Дујовић и Иван Бауер, као и заменици чланова Саша Максимовић (Нинослав Гирић) и Милица Војић Марковић (Душица Морчев).

Седници нису присуствовали чланови Одбора: Сања Чековић, Јована Јоксимовић, Мирјана Драгаш и Љиљана Миладиновић, као ни њихови заменици.

На предлог председнице Одбора, једногласно је усвојен следећи:

Д н е в н и р е д

1. Усвајање Закључака са јавног слушања „Годину дана примене Закона о социјалној заштити“

2. Усвајање Плана и програма рада Одбора за рад, социјална питања, друштвену укљученост и смањење сиромаштва за 2013. годину

3. Разно.

Пре преласка на разматрање утврђеног дневног реда, усвојен је без примедби записник 12. седнице Одбора, одржане 22. јануара 2013. године.

Прва тачка дневног реда **– Усвајање Закључака са јавног слушања „Годину дана примене Закона о социјалној заштити“**

Председница је подсетила да је на основу своје Одлуке, Одбор недавно одржао јавно слушање на тему „Годину дана примене Закона о социјалној заштити“и да је предлог закључака са тог јавног слушања достављен свим члановима. Текст предлога закључака је усаглашен са представницима Грађанских иницијатива, на чији је предлог јавно слушање и организовано.

У дискусији су учествовали: Љиљана Лучић, Милица Дроњак, Иван Бауер, Милица Војић Марковић, Александар Пејчић и Ранка Савић.

Љиљана Лучић је изразила благо незадовољство квалитетом јавног слушања, због непрофесионалног приступа излагача и неразумевања изнетих података. Последица истог су биле нетачне информације у јавности, као нпр. о великом порасту броја социјалних случајева у Србији. Сматра да је поред неразумевања података оних који су их износили, до тога дошло и зато што није било активног учешћа представника надлежних министарстава. Истакла је да су током презентација на јавном слушању, кад је у питању социјална угроженост, збрајани подаци и о корисницима који остварују права на основу социјалне угрожености и о корисницима других права, којима се не утврђује степен социјалне угрожености, те је тако у јавности дошло до конфузије. Било је неразумевања и у вези са тим колики се проценат у буџету издваја за социјалну помоћ. Сматра да је питање на које би требало одговорити – да ли у Србији постоје грађани који по Закону о социјалној заштити имају права, али их из било ког разлога не остварују. Тврди да су буџетска средства обезбеђена, мада се у јавности, након јавног слушања, могло чути да држава није обезбедила средства за реализацију права из социјалне помоћи. Истакла је да се ту ради о другим проблемима, као нпр. о спорости у изради подзаконских аката, што спречава пуну имплементацију закона. Што се предлога закључака тиче, сугерисала је да се прва тачка, која говори о усаглашавању старосне границе за младе, брише. Објаснила је да одређена права која произлазе из Закона о социјалној заштити, имају везе са пензијско-инвалидским осигурањем, те је граница од 26 година постављена са разлогом, док је природно да у Закону и Стратегији за младе, ова граница буде виша, будући да нису сви млади уједно и корисници социјалне помоћи. У погледу улоге цивилног сектора у социјалној заштити истакла је да уколико невладин сектор треба да постане пружалац услуга, са чим се она иначе слаже, треба нагласити да је неопходно доношење подзаконских аката за лиценцирање услуга. Стога је предложила да у се оквиру пете тачке предлога закључака нагласи потреба убрзања процеса лиценцирања пружалаца социјалних услуга, како цивилног, тако и приватног и јавног сектора.

Председница Одбора је истакла да је јавном слушању присуствовао представник Министарства рада, запошљавања и социјалне политике, Бранкица Јанковић, државна секретарка, која је појаснила одређене недоуимице, а између осталог говорила је и о лиценцирању.

Иван Бауер се такође осврнуо на нетачне информације у медијима претходних дана, те је сугерисао да убудуће, уколико секретар Одбора буде имао сазнања да је у медијима погрешно пренето било шта што се односи на Одбор, укаже председници, како би евентуално могло да се реагује.

Милица Војић Марковић је сугерисала да се убудуће јавна слушања организују оним данима кад се не одржавају пленарне седнице, како би сви заинтересовани посланици могли да присуствују. Истакла је да ни она сама није могла да присуствује јавном слушању, иако је тема врло интересује, због тога што је у исто време морала да брани амандмане на пленарној седници Народне скупштине.

Председница је објаснила да је и приликом доношења Одлуке о одржавању јавног слушања било јасно да ће све морати да буде организовано у кратком року јер се оно одржавало у склопу већ унапред заказане дводневне Конференције. Сложила се да би убудуће организовању јавних слушања требало посветити више времена.

Александар Пејчић је изнео сугестију да се председница Одбора, приликом планирања активности Одбора, консултује са кабинетом секретара Скупштине, како би имала информације кад се одржавају пленарне седнице и у складу са тим могла да заказује седнице Одбора, јавна слушања итд.

Ранка Савић је предложила да убудуће, кад Одбор доноси одлуку о организовању јавног слушања, у односу на конкретну тему, члан Одбора који је за ту тему стручнији и заинтересованији, буде и више ангажован у организацији јавног слушања.

Председница је предложила да се брише тачка 1. у Предлогу закључака како је сугерисала Љиљана Лучић. Предлог је прихваћен већином гласова (6 за, 4 против, 1 уздржан, 1 није гласао).

Предлог да се тачка 5. Предлога закључака допуни примедбом Љиљане Лучић која се односи на лиценцирање пружалаца услуга, прихваћен је већином гласова (9 за, 1 против, 2 нису гласала).

Предлог закључака, уз усвојене измене, прихваћен је једногласно, те је Одбор донео следеће

ЗАКЉУЧКЕ

1. Потребно је што пре усвојити предвиђене подзаконске акте, како би се обезбедила пуна имплементација Закона о социјалној заштити, а пре свега подзаконски акт којим ће се регулисати успостављање обавезујуће међусекторске сарадње и потписивање Протокола о сарадњи на националном и локалном нивоу, као и вертикална и хоризонтална координација, чиме би се допринело ефикаснијој размени информација и сарадњи свих релевантних актера задужених за подршку свим рањивим групама, корисницима услуга социјалне заштите, као и приликом изласка из система социјалне заштите. Такође, неопходно је вршити стални мониторинг примене подзаконских аката од стране релевантних институција.

2. Веома је важно да све надлежне институције (првенствено Национална служба за запошљавање и школе) додатно препознају младе који су у систему социјалне заштите, као и да дају приоритет решавању њихових проблема и развијању специфичних мера/услуга које су намењене овим додатно угроженим категоријама младих.

3. Указује се на то да сва релевантна документа и извештаји треба да буду лако доступни. На националном нивоу треба омогућити укључивање заинтересованих организација цивилног друштва у процес доношења подзаконских аката и осталих докумената, док је на локалном нивоу потребно обезбедити укљученост свих актера приликом процене потреба корисника, дефинисања буџета и осталих локалних стратешких докумената.

4. Потребно је обезбедити подршку и услове за побољшање положаја организација цивилног друштва које пружају услуге социјалне заштите, чиме би се остварио концепт плурализма пружалаца услуга, који је установљен новим Законом и са тим у вези, убрзати процес лиценцирања пружалаца услуга социјалне заштите (цивилни, прватни и јавни сектор). То подразумева и препознавање организација цивилног друштва као равноправног партнера од стране надлежних државних институција, посебно у домену размене информација.

1. Указује се на значај адекватног информисања, како корисника, тако и институција које треба да спроводе Закон о социјалној заштити о интенцијама самог Закона, као и подзаконских аката који су донети или ће бити донети у наредном периоду. Информисаност би била олакшана уколико би процес доношења подзаконских аката био транспарентан и укључивао све заинтересоване стране у процес израде ових аката.
2. У складу са чланом 218. Закона о социјалној заштити, неопходно је што пре донети Уредбу о наменским трансферима, којом би се утврдили висина наменског трансфера, критеријуми за његову расподелу по појединим јединицима локалне самоуправе, критеријуми за учешће локалне самоуправе и динамика преноса средстава. Посебно је важно да што пре почне да функционише систем наменских трансфера најнеразвијенијим општинама, у складу са чланом 207. Закона о социјалној заштити, како би и најнеразвијеније локалне самоуправе почеле да раде на успостављању сервиса у локалној заједници.
3. Неопходно је извршити измене Закона о социјалној заштити којима би се социјално становање у заштићеним условима увело као услуга социјалне заштите. Тиме би се успоставили минимални стандарди услуге социјалног становања у заштићеним условима и омогућило укључивање свих релевантних актера из јавног и цивилног сектора.
4. Потребно је организовати кампање, у сарадњи са организацијама цивилног друштва на националном нивоу, ради промоције услуга породичног смештаја, а нарочито деце са сметњама у развоју.
5. Неопходно је унапредити капацитете локалних самоуправа и створити им услове за обезбеђивање услуга социјалне заштите.

Друга тачка дневног реда **–** **Усвајање Плана и програма рада Одбора за рад, социјална питања, друштвену укљученост и смањење сиромаштва за 2013. годину**

Пре него што је отворила дискусију по овој тачки дневног реда, председница је подсетила чланове да им је Предлог плана и програма рада Одбора за 2013. годину, раније достављен.

У дискусији су учествовали: Иван Бауер, Саша Дујовић, Мирослав Маркићевић, Александар Пејчић, Милица Дроњак, Милица Војић Марковић и Славица Савељић.

Иван Бауер је у делу о Представничкој улози Одбора изнео примедбу у вези са предложеним текстом о покретању питања праћења заседања Народне скупштине и одбора преко ТВ пријемника за глуве и наглуве особе. Предложио је да се текст измени тако да Одбор покрене иницијативу код јавног сервиса да се направи петоминутна емисија, која би била емитована на крају дана у ком је одржано пленарно заседање Народне скупштине, где ће на знаковном језику бити сажето пренето само оно најважније о чему је на седници било речи.

Саша Дујовић је у својству председника Пододбора за питања ратних ветерана и жртава ратова од 1991-1999. године, обавестио чланове Одбора да је до сад одржана једна седница Пододбора. Том приликом је покренута иницијатива да чланови Пододбора затраже састанак са министром рада, запошљавања и социјалне политике, како би се чуо званичан став Министарства о Предлогу закона о борачко-инвалидској заштити, чији је он предлагач и који се налази у редовној скупштинској процедури. Истакао је да се министар након тога није обратио Пододбору, али је овластио два представника Министарства (државног секретара и помоћника министра), са којима је одржан састанак и који су изнели став да предлагач оваквог, системског закона, треба да буде ресорно министарство, као и да се очекује да до краја године нацрт овог закона буде готов, након чега ће бити стављен на јавну расправу. Међутим, сматра да би министар морао да прими чланове Пододбора, како би у директном разговору могли да чују мишљење о многим важним питањима, која се односе на бројну борачко-инвалидску популацију. Осим тога, и поред уверавања представника Министарства, нацрт закона о борачко-инвалидској заштити још увек није готов, а проблеми у овој области се гомилају. Стога је предложио да Одбор упути допис Министарству, у ком ће тражити одговор на питање докле се стигло са нацртом закона.

Мирослав Маркићевић је подржао оно што је Саша Дујовић изнео, али је подсетио да чак и кад постоји закон који се односи на одређену категорију људи, дешава се да се он уопште не примењује (као што је случај са припадницима Равногорског покрета). Осврнувши се на део Предлога плана и програма рада Одбора који се односи на сарадњу са домаћим невладиним организацијама, рекао је да би било добро да чланови Одбора (поготово они који то нису били у претходном сазиву), добију списак невладиних организација са којима је Одбор сарађивао, како би имали комплетан увид, а и ради евентуалне допуне тог списка, уколико неко од чланова има предлог о сарадњи. Осим тога, сматра да би Одбор требало на конкретан начин да помогне угроженим категоријама становништва.

Александар Пејчић је у вези с излагањем Саше Дујовића, истакао да народни посланици имају право да позову министра кад год сматрају да је то неопходно, а да досадашње понашање министра рада није коректно, као и да би на то требало реаговати. Сматра да ову област хитно треба законски регулисати, али и да у вези с овим питањем министар треба у најкраћем року да информише Одбор.

Председница Одбора је рекла да је присуствовала поменутом састанку чланова Пододбора са представницима Министарства и сложила се да оно што је тад речено, није испуњено, те да у вези са тим Одбор треба да донесе одређени закључак. Међутим, скренула је пажњу члановима Одбора да би требало да се држе тачке дневног реда, а да њихове сугестије треба да се односе на оно што је неопходно изменити или допунити у Предлогу плана и програма рада.

Ранка Савић је сугерисала да би усвајање плана и програма рада могло да се одложи за наредну седницу, а да у међувремену, у што краћем року, на седницу Одбора буде позван министар, како би на одређена спорна питања било одговорено.

Саша Дујовић је скренуо пажњу на то да Одбор данас одлучује о Предлогу плана и програма рада, с акцентом на томе да је у питању предлог и да пре него што он буде усвојен, чланови могу да износе своје сугестије за евентуалне измене и допуне, као и досадашња искуства. У складу са тим, говорио је о лошем искуству са министром рада, кад је у питању област борачко-инвалидске заштите и поновио да у вези са тим, очекује подршку Одбора.

Милица Војић Марковић је позвала чланове Одбора да се врате на тачку дневног реда, а то је Усвајање Плана и програма рада Одбора за 2013. годину. Не сматра да би требало одложити његово усвајање, с обзиром на то да Одбор треба да има документ на основу кога ће радити. Део плана и програма се односи на тромесечно подношење информације о раду министарства од стране надлежног министра, за шта сматра да је добра обавеза, јер су на тај начин чланови Одбора у току с активностима министарства, а такође и министар добија повратну информацију од посланика о ономе што је у министарству у том периоду урађено. Истакла је да министар има обавезу лично да подноси информацију, као што прописује Пословник. Предложила је да се приликом наредне посете, министру сугерише да убудуће о текстовима закона разговара са члановима Одбора, док су још увек у радној верзији. Будући да Предлог плана и програма садржи обавезе из Пословника, сматра да о њему као таквом треба гласати, уместо што се губи време на предлагање шта би још све требало да се нађе у њему.

Славица Савељић се сложила с оним што је М. В. Марковић рекла о Предлогу плана и програма, будући да је у питању општи акт о ком чланови Одбора треба да се сагласе. Подсетила је да је на седници Одбора на којој су представници Министарства подносили тромесечну информацију о раду, став Одбора био да убудуће министар обавезно треба да присуствује седницама на којима се подноси информација о раду министарства. Сматра да овакав Предлог плана и програма треба усвојити, а посебно донети закључак да министар у наредном периоду прими Пододбор на разговор. У вези са делом плана и програма рада који се односи на сарадњу са домаћим невладиним организацијама, сматра да Одбор не би требало да се ограничи на наставак сарадње са невладиним организацијама са којима је у претходном периоду сарадња већ остварена (како стоји у Предлогу), већ са свим оним организацијама којима је основна делатност област социјалне заштите.

Одбор је већином гласова (11 за, 1 није гласао) прихватио План и програм рада Одбора за рад, социјална питања, друштвену укљученост и смањење сиромаштва за 2013. годину, уз измене које су предложили Иван Бауер и Славица Савељић.

Трећа тачка дневног реда **– Р а з н о**

Резимирајући целокупну расправу, председница је предложила два закључка:

* да Одбор позове министра рада, запошљавања и социјалну политику на прву наредну седницу, на којој би се разматрала тромесечна информација о раду Министарства, сходно члану 229. Пословника Народне скупштине;
* да Одбор замоли министра рада, запошљавања и социјалну политику да прими делегацију Пододбора и информише је у којој се фази налази израда Нацрта закона о борачко-инвалидској заштити.

Закључци су једногласно прихваћени.

Седница је завршена у 13, 30 часова.

СЕКРЕТАР ПРЕДСЕДНИЦА

Жужана Сич Леви Милица Дроњак